Λαμβάνοντας υπόψη την εξυπηρέτηση της διαφανούς διαδικασίας και παράλληλα την προστασία των δεδομένων προσωπικού χαρακτήρα των υποκειμένων τα οποία εμπλέκονται στην εν λόγω διαδικασία γνωμοδοτούμε τα ακόλουθα:
Ο Γενικός Κανονισμός Προστασίας Δεδομένων Προσωπικού Χαρακτήρα (ΕΕ 2016/679),  ο  οποίος  έχει  άμεση  εφαρμογή  στην  Ελλάδα  ήδη  από  τις  25.5.2018, αλλά και ο εφαρμοστικός εθνικός νόμος 4624/2019,  εφαρμόζονται σε δεδομένα, βάσει των οποίων μπορεί να ταυτοποιηθεί άμεσα ή έμμεσα ένα φυσικό πρόσωπο.
Ως  προς  τις  επιχειρήσεις,  οι  οποίες  αποτελούν  νομικά  πρόσωπα, όπως εν προκειμένω ο εργολάβος καθαριότητας του Δήμου, που είναι ανώνυμη εταιρεία,  τα  δεδομένα  αυτών  δεν θεωρούνται προσωπικά και ως εκ τούτου, η επεξεργασία στοιχείων της επιχείρησης, δεν καλύπτεται από τις διατάξεις του Κανονισμού GDPR και του εφαρμοστικού εθνικού νόμου 4624/2019.
Αυτό σημαίνει ότι, κατ’ αρχήν, δεν είναι απαγορευμένη για λόγους προστασίας δεδομένων προσωπικού χαρακτήρα, η χορήγηση στοιχείων της εν λόγω επιχείρησης, σε αιτούντα αιρετό, καθώς τα στοιχεία έχουν ληφθεί στο πλαίσιο εκτέλεσης σύμβασης  της  οποίας  το υποκείμενο είναι συμβαλλόμενο μέρος, δεν αφορούν φυσικό πρόσωπο και σε κάθε περίπτωση είναι προσβάσιμα στη δημοσιότητα και  αναρτητέα σε σχετικούς ιστοτόπους όπως το «Διαύγεια», εξυπηρετώντας τους σκοπούς των διαδικασιών ανάθεσης υπηρεσιών από πλευράς δημοσίων φορέων.
Εφόσον όμως, στο πλαίσιο εκτέλεσης της εν λόγω σύμβασης και προς διαπίστωση ενδεχομένως της καλής εκτέλεσης αυτής, αναζητώνται στοιχεία φυσικών προσώπων, όπως π.χ. εργαζομένων της εν λόγω επιχείρησης (π.χ.  ώρες και τόπος παροχής εργασίας αυτών, στοιχεία μισθοδοσίας κ.λ.π.), τότε τίθεται επί της ουσίας ζήτημα ιδιωτικότητας και προστασίας προσωπικών δεδομένων.
Βάσει  δε της  αρχής  της  ελαχιστοποίησης στην επεξεργασία των δεδομένων,  η  οποία  ρητά  ορίζεται  στο  άρθρο  5  παράγραφος  1γ)  του Κανονισμού GDPR, τα προσωπικά δεδομένα τα οποία υποβάλλονται σε επεξεργασία πρέπει είναι τα κατάλληλα, συναφή και περιορισμένα στο αναγκαίο μέτρο για τους σκοπούς για τους οποίους λαμβάνει χώρα η επεξεργασία αυτή.
Επομένως η λήψη  γνώσης  από  αιρετό  πρόσωπο, στοιχείων, των φυσικών προσώπων της επιχείρησης – αντισυμβαλλόμενης του Δήμου (όπως π.χ. τόπος και χρόνος παροχής της εργασίας τους, μισθοδοτικές καταστάσεις αυτών κ.λ.π.), θα παραβίαζε την αρχή της ελαχιστοποίησης των δεδομένων, καθώς για την άσκηση των καθηκόντων του αιρετού δεν είναι απαραίτητη η ακριβής και αναλυτική γνώση των στοιχείων αυτών, αλλά είναι επαρκής η γνώση συγκεντρωτικών στοιχείων, που αποδεικνύουν την καλή ή όχι εκτέλεση της σύμβασης. Εκτός βεβαίως, αν προβάλλεται κάποιος συγκεκριμένος, ειδικά  τεκμηριωμένος  λόγος, που να δικαιολογεί τη λήψη των στοιχείων αυτών.
Συνεπώς και με βάση όλα τα ανωτέρω, κατ’ αρχήν, δεν είναι απαγορευμένη για λόγους προστασίας δεδομένων προσωπικού χαρακτήρα, η χορήγηση στοιχείων νομικού προσώπου επιχείρησης – αντισυμβαλλομένης του Δήμου, σε αιτούντα αιρετό, πλην όμως όταν αναζητώνται στοιχεία, που άπτονται της ιδιωτικότητας,  π.χ. των εργαζομένων της επιχείρησης αυτής, δεν επιτρέπεται η χορήγησή τους.